《季冬望过蕉溪》
明代·张天赋

密云山顶生，我在云中行。白石扣牛角，黄鹂飞玉京。

乖厓瘦霜行，齐云绚朱楹。飞泉断复续，峻坂陂半平。

愁云暗越山，朔风吹楚城。乳鸦古木栖，水鸟寒塘鸣。

红颜叹落落，白发悲惺惺。徘徊岁将暮，惆怅衣未更。

策驴入长沙，折腰悬青萍。半生历江山，随处询姓名。

蠛蠓人所惜，鹪鹩分何争。临风发长叹，聊以白我情。

作者简介：张天赋（一四八八—一五五五），字汝德，号叶冈，别号爱梅道人。兴宁人。少负才名，从湛甘泉游，闻性命之学。明世宗嘉靖十一年（一五三二）贡生，为县令祝枝山所赏识。尝讲学于崇正书院，凡三修县志，并与修《广东通志》及《武宗实录》。由拔贡任浏阳丞，署县事。以病乞归。年六十七。有《叶冈诗集》四卷。清咸丰《兴宁县志》卷九有传。张天赋诗，以明嘉靖刊本《叶冈诗集》为底本。